MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets direktiv om ændring af direktiv 94/55/EF om indbyrdes tilnærmelse af medlemsstaternes lovgivning om transport af farligt gods ad vej

1. FORHISTORIE

A. Kommissionen forelagde den 17. maj 1999 et forslag til direktiv om ændring af direktiv 94/55/EF om indbyrdes tilnærmelse af medlemsstaterne lovgivning om transport af farligt gods ad vej for Europa-Parlamentet og Rådet (KOM(1999)158 endelig - 1999/0083 (COD)) [1].

[1] EFT C 171 af 18.6.1999, s. 17.

B. Det Økonomiske og Sociale Udvalg afgav den 22. september 1999 [2] en positiv udtalelse. Europa-Parlamentet afgav den 18. januar 2000 [3] sin udtalelse efter førstebehandlingen af forslaget. På grundlag af Europa-Parlamentets ændringsforslag forelagde Kommissionen et ændret forslag den 19. april 2000 [4].

[2] EFT C 329 af 17.11.1999, s. 10.

[3] EFT C ...

[4] EFT C ...

C. Rådet vedtog den 26 juni 2000 en fælles holdning.

2. MÅLET MED KOMMISSIONENS FORSLAG

Rådets direktiv 94/55/EF om indbyrdes tilnærmelse af medlemsstaternes lovgivning om transport af farligt gods ad vej trådte i kraft den 1. januar 1997.

Direktivet indeholder nogle overgangsbestemmelser, der gælder indtil den 1. januar 1999, således at Den Europæiske Standardiseringsorganisation kunne afslutte sit standardiseringsarbejde; også visse bestemmelser i bilagene til ADR-konventionen (den europæiske konvention om international transport af farligt gods ad vej) skulle ændres.

Da arbejdet er blevet forsinket, passer skæringsdatoen i direktiv 94/55/EF ikke længere med den faktiske situation, hvilket medfører vanskeligheder med gennemførelsen på kort sigt.

Disse problemer på kort sigt er følgende:

1. Det første problem angår artikel 6, stk. 4, om beholdere til transport af gasser i klasse 2 og tanke. Skæringsdatoen for denne overgangsbestemmelse er den 1. januar 1999.

På grund af forsinkelsen af standardiseringsarbejdet er der kun indføjet ganske få standarder i 1999-udgaven af bilagene til ADR.

De manglende standarder sammen med streng overholdelse af skæringsdatoen betyder for de medlemsstater, hvis nationale lovgivning ikke stemmer overens med ADR-bilagene, at de er nødt til at fastsætte ny national lovgivning og anvende den fra 1. januar 1999.

Senere vil disse medlemsstater på ny blive nødt til at ændre deres nationale lovgivning, så snart standarderne er indføjet i ADR-bilagene (1. janvier 2001 for det meste udstyr).

2. Det andet problem angår artikel 5, stk. 3, litra b, vedrørende tyngdepunktet i tankvogne. Skæringsdatoen for denne overgangsbestemmelse er den 31. december 1998.

Arbejdet med at ændre bestemmelserne om tyngdepunktet i tankvogne i bilag B til ADR-konventionen er i gang, men de er endnu ikke indarbejdet i 1999-udgaven af dette bilag.

De lande, der berøres af overgangsordningen (Danmark og Norge), vil derfor være nødt til at ændre deres nationale lovgivning for at bringe den i overensstemmelse med de nugældende bestemmelser og anvende den fra den 1. januar 1999.

En sådan ændring skal efterfølges af endnu en ændring, sandsynligvis den 1. januar 2001, i overensstemmelse med de bestemmelser i ADR-bilagene, der da træder i kraft.

3. Det tredje problem berører artikel 1, stk. 2, litra c), sidste afsnit, hvorefter Kommissionen senest den 31. december 1998 afgiver en beretning for Rådet indeholdende en vurdering af de sikkerhedsmæssige aspekter, som er forbundet med bestemmelserne i stykket, ledsaget af et forslag om forlængelse eller ophævelse af bestemmelserne.

Da CEN-standarden om kvalitetssikring endnu ikke er vedtaget og derfor endnu ikke i anvendelse, kan Kommissionen ikke i dag aflægge en beretning herom.

Ud over at løse dette kortsigtede problem tilsigter Kommissionens forslag at sikre overensstemmelse mellem henvisninger til bilagenes bestemmelser og bilagenes indhold. Da bilagene er ændret i 1997 og 1999, mangler en sådan overensstemmelse i dag.

Endelig har forslaget til formål at ændre nogle af bestemmelserne i artikel 6 (fravigelser), således at nogle fravigelser, deres varighed og procedurerne for, om de kan tillades, gøres mere præcise.

3. BEMÆRKNINGER TIL DEN FÆLLES HOLDNING

3.1 Generelle bemærkninger

De vigtigste ændringer i den fælles holdning i forhold til Kommissionens forslag består i, at skæringsdatoerne for visse overgangsbestemmelser ændres, og at der fastsættes et begrænset tidsrum, hvori der kan anmodes om dispensation for transport af små mængder og lokale transporter. Alle de øvrige ændringer er identiske med Europa-Parlamentets ændringsforslag.

3.2 Ændringsforslag vedtaget af Europa-Parlamentet

3.2.1 Ændringsforslag, som Kommissionen har accepteret, og som indgår i den fælles holdning

- Ændringsforslag nr. 1 om indsættelse af en ny betragtning indgår i form af betragtning nr. 9.

- Ændringsforslag nr. 2 om indsættelse af et nyt litra i artikel 5, stk. 3, i direktiv 94/55/EF indgår i artikel 1, stk. 2.

- Ændringsforslag nr. 3 om ændring af artikel 6, stk. 3, i direktiv 94/55/EF indgår i artikel 1, stk. 3, litra a.

- Ændringsforslag nr. 4 om ændring af artikel 9 i direktiv 94/55/EF indgår i artikel 1, stk. 5.

3.2.2 Ændringsforslag, som Kommissionen har accepteret, men som ikke indgår i den fælles holdning

Ingen af Europa-Parlamentets ændringsforslag er i denne kategori. Alle Europa-Parlamentets ændringsforslag er accepteret af Kommissionen og indarbejdet i den fælles holdning.

3.3 I forhold til Kommissionens ændrede forslag er der i den fælles holdning foretaget følgende væsentlige ændringer (der henvises i parenteserne til bestemmelserne i den fælles holdning)

- Skæringsdatoen for overgangsbestemmelsen i artikel 5, stk. 3, litra b, i direktiv 94/55/EF vedrørende tankvognes tyngdepunkt udskydes til den 30. juni 2005 for tankvogne, der endnu ikke er omfattet af særbestemmelserne i punkt 3 i bilag C (artikel 1, stk. 2, litra b, første led).

- Skæringsdatoen for overgangsbestemmelsen i artikel 6, stk. 6, i direktiv 94/55/EF vedrørende plastemballage udskydes til den 30. juni 2001 for plastemballage på højst 20 liter (artikel 1, stk. 3, litra c).

- Anmodningerne om fravigelse af artikel 6, stk. 9, i direktiv 94/55/EF vedrørende transport af små mængder og lokale transporter kan kun indgives i et begrænset tidsrum (artikel 1, stk. 3, litra d).

3.4 Udvalgsprocedurer

I overensstemmelse med Europa-Parlamentets ændringsforslag nr. 4 ændrer den fælles holdning artikel 9 i direktiv 94/55/EF for at sikre, at der er sammenhæng mellem dette direktiv og afgørelse 1999/468/EF [5] vedrørende udvalgsprocedurerne.

[5] EFT L 184 af 17.7.1999, s. 23

3.5 Konklusion

Den af Rådet vedtagne fælles holdning indeholder alle Europa-Parlamentets ændringsforslag. De øvrige ændringer i den fælles holdning er i overensstemmelse med formålene med Kommissionens forslag (punkt 3.3, første og tredje led). Den nye undtagelse af små plastemballager (punkt 3.3, andet led) finder Kommissionen acceptabel, eftersom sådanne emballager i praksis kun benyttes ved distributionen til den endelige forbruger, og der er ikke tale om en hindring for samhandelen inden for EU.

Derfor kan Kommissionen udtale sig positivt om den fælles holdning som helhed.